Thomas Krog (SF), 2006-02-21:
SF bakker op om forslaget, for selvfølgelig skal alle kommunale rådhuse og jobcentre fra i hvert fald den 1. januar 2007 være tilgængelige for kørestolsbrugere, blinde, svagtseende, døve, hørehæmmede osv.
Og selvfølgelig skal alle kommunale hjemmesider og it-systemer fra samme dato være tilgængelige for mennesker med handicap også efter de gældende standarder.
Efter SF’s mening er forslaget her blot et minimum af, hvad der allerede burde være vedtaget, og den her om, at vi selvfølgelig skal i gang med nogle forhandlinger med kommunerne, er også helt oplagt.
Men ellers mener vi helt generelt, at der også mangler nogle sanktionsmuligheder.
Igen: Hvis en bygning ikke er brandsikret, må man jo ikke færdes i den, men hvis sådan en bygning eller en hjemmeside for den sags skyld ikke er tilgængelig for en stor gruppe mennesker, så er det bare lidt ærgerligt.
Jeg vil godt kvittere over for ministeren, der lynhurtigt sagde, at der faktisk er nogle områder, hvor det er væsentligt at få fat i nogle standarder.
Han nævnte handicaptoiletter som et eksempel.
Det er ministeren og jeg så enige om.
Der er helt sikkert en lang række andre eksempler.
Jeg mener bare, de eksempler helt klart viser, at vi ikke har brug for de her kreative opfindelser, men i den her sammenhæng enkle og præcise krav, som er lette at opfylde, og som kan indarbejdes fra projektstart, og derfor mener vi, at DS 3028 er et godt og klart målkrav, netop fordi der, når det ikke bruges, kan opstå nogle mærkværdigheder, som ikke ligefrem øger tilgængeligheden.
Der er en række elementære forholdsregler beskrevet i de standarder, vi snakker om her i dag, og det skal ikke være hensigtserklæringer, det skal være krav til fremtidigt byggeri.
Der er også en række andre steder end kommunekontorer og jobcentre, hvor det også vil være yderst relevant, at der er et lovkrav om, at man skal følge de her standarder.
Vi har diskuteret rapporten om personer med funktionsnedsættelser i Danmark fra Institut for Menneskerettigheder, og de henviser til en undersøgelse af klinikkers tilgængelighed.
Det handler om øjenklinikker, tandklinikker, fysioterapeutklinikker og andre, hvor i hvert fald også mennesker med funktionsnedsættelser bestemt bør have adgang.
Der var det kun 13 pct., der havde ordentlige adgangsforhold og toiletter for folk med funktionsnedsættelser, og det er selvfølgelig alt for få.
Og hvad så med ganske almindelige butikker, hvor vi alle sammen jævnligt også har behov for at komme?
Også her bør tilgængeligheden øges markant.
Det er bare eksempler på, at det er en beskeden dagsorden, vi er i gang med her i dag.
Det er blot 3 uger siden, videnskabsministeren her i salen erkendte, at der er problemer med tilgængeligheden til hjemmesiderne.
Ministeren nægtede så at gøre noget ved det under henvisning til, at der manglede nogle standarder.
Her kan vi i hvert fald i beslutningsforslaget se, at der er nogle klare standarder fra Kompetencecenter it for alle, og jeg er fuldstændig enig i det, den socialdemokratiske ordfører og også andre sagde, om, at jo længere tid, vi venter, jo mere kommer det her til at koste.
Det her med kommunalreformen giver blinde og svagtseende en historisk mulighed for at opnå informationsmæssig ligestilling via it, og så er det bare op til os og det offentlige at leve op til vores ansvar.
Også forslaget om it-tilgængelighed er et absolut minimum af, hvad der er både anstændigt og fornuftigt at indføre hurtigst muligt.